Video: Die Audi-advertensie wat Brittanje nie mag sien nie | Maroela Media
Die motorvervaardiger Audi se jongste advertensie vir die R8-sportmotor is vandeesweek in Brittanje van die lug verwyder ná klagtes dat dit "roekelose bestuur" aanmoedig.
Die gesagsliggaam vir reklamestandaarde (ASA) in Brittanje het Maandag beslis dat die advertensie met onmiddellike effek onttrek moet word omdat dit 'n verband trek tussen spoed en opgewondenheid. Die ASA het aangevoer dat Audi in dié geval roekelose bestuur goedkeur.
Die ASA is 'n onafhanklike mediareguleerder in Brittanje wat die media proaktief reguleer en ook op individuele klagtes reageer.
'n Voortsnellende motor verskyn egter nie een keer in dié minuut lange advertensie nie. Die advertensie is grotendeels 'n nabyskoot van 'n mens se pupil wat verklein en vergroot saam met die geluid van die enjin, terwyl die motor in 'n tonnel ry.
Audi se moedermaatskappy, Volkswagen, het in 'n verklaring gesê die menslike oog verteenwoordig konsentrasie en verheerlik nie noodwendig spoed nie. Die vervaardiger het egter steeds ingestem om die advertensie te verwyder.
Miranda Harper, Audi se woordvoerder, het gesê die vervaardiger respekteer die besluit van die ASA om die klagtes te hanteer.
Audi Brittanje video
Ek dink ons is terug by belaglik, dom onnosele klagtes.
En i ruk terug het di pommies keel afgegaan omdat Victoria Beckham haar kind op di mond soen!!!.. Dit is glo te "sensueel"!!…Belaglik !!